Ghost of Tsushima

Ghost of Tsushima on Sucker Punch Productionsin kehittämä ja Sony Interactive Entertainmentin julkaisema toimintaseikkailupeli, joka on julkaistu 17. heinäkuuta  PlayStation 4 -pelikonsolille. Pelin laajennettu Director's Cut -versio julkaistiin elokuussa 2021 PlayStation 4 ja PlayStation 5 -konsoleille, sekä toukokuussa 2024 Microsoft Windowsille. 

 Tarina 
Peli sijoittuu feodaaliajan Japaniin, mongolivaltakunnan hyökkäykseen Tsushiman saarelle vuonna 1274. Pelin päähenkilö on samurai nimeltä Jin Sakai, joka puolustaa kotimaataan taistelemalla hyökkääviä mongoliarmeijoita vastaan Tsushiman saarella, josta hän on kotoisin.

 Pelaaminen 
Peli on avoimen pelimaailman sijoittuva toimintaseikkailupeli, jonka tarinan alun jälkeen pelaaja saa tutkia Tsushiman saaristoa vapaasti ja samalla suorittaa pelin tarinaa haluamallaan tavalla eteenpäin. Toisin kuin avoimen pelimaailman peleissä yleensä, Ghost of Tsushiman näytöllä ei ole traditionaalisia tehtäväikoneita, eikä pelissä ole kompassia. Sen sijaan tuulenvire näyttää suunnan tehtävälle, jonka pelaaja on valinnut. Saarella tavattavien kettujen ja lintujen seuraaminen puolestaan johtaa pelaajan piilotettujen aarteiden ja paikkojen, kuten kuumien lähteiden luo. Tämän lisäksi pelaajalla on käytettävissä saaren kartta, jota hän voi käyttää ympäristössä suunnistamiseen.

Tsushiman saarelta löytyy erilaisia tehtäviä, joiden lisäksi saarelta voi löytää myös erilaisia aseita, haarniskoja, sekä muunlaisia tarvikkeita, joita pelaaja voi käyttää taisteluissa vihollisia vastaan.

Pelin taisteluissa pelaaja voi päättää kohtaako vihollisen kasvotusten samuraina vai haluaako salamurhata vastustajansa muiden huomaamatta shinobin tavoin. Pelin miekkailu perustuu tarkkoihin torjumisiin ja nopeisiin teloitusviiltoihin. Sekä pelaaja että viholliset kuolevat vain muutamasta viillosta, mikäli niitä ei ehdi torjua. Pelaajan on oltava tarkkana, ettei hän miekkaile liian monen vastustajan kanssa samaan aikaan, koska osa vihollisista kykenee saartamaan pelihahmon, jolloin iskujen torjumisesta tulee huomattavasti vaikeampaa.

Pelissä on erilaisia miekkailuasentoja, joita pelaaja voi oppia käyttämään edukseen. Esimerkiksi kiviasennossa pelaaja kykenee miekalla pistoliikkeisiin, jotka ovat tehokkaita muita miekkailijoita vastaan. Vesiasennossa taas pidetään miekkaa korkealla, mikä auttaa pelaajaa kukistamaan viholliset, joilla on käytössään kilpi.

Pelin alussa pelaajan on valittava itselleen joko helppo, normaali tai vaikea vaikeusaste. Vaikeusastetta voi tosin muuttaa milloin tahansa myöhemminkin. Toisin kuin videopeleissä yleensä, Ghost of Tsushiman vaikeusasteet eivät muuta pelihahmon eivätkä vihollisten elämäpisteitä. Sen sijaan vaikeusaste määrittää sen, miten aggressiivisia viholliset ovat ja miten taitavasti ne miekkailevat.

Pelissä on mahdollista käyttää mustavalkoista Kurosawa-pelitilaa, jolloin peli näyttää 1950-luvun samuraielokuvalta. Peliä on myös mahdollista pelata japaninkielisellä ääniraidalla.

 Vaikutteet ja historiallinen autenttisuus 
Historiallisessa mielessä peliä voidaan pitää ainoastaan osittain autenttisena. Pelin saaren luonto ja saarella puhuttu japanin kieli on suunniteltu tarkasti oikeaa Tsushiman saarta ajatellen, mutta pelin hahmojen käyttämät haarniskat eivät vastaa Kamakura-kauden samuraiden varustuksia. Pelin kehittäneen Sucker Punch Productionsin mukaan monien ajatus samuraista vastaa 1500-, 1600- ja 1700-lukuja, ja kehittävät halusivat vastata näihin odotuksiin. Samoin pelin tehtävissä on hyödynnetty länsimaissakin tunnettua haiku-runoutta, vaikka tyylilaji todellisuudessa syntyi vasta neljä vuosisataa myöhemmin. Aikakaudelle tyypillisempi olisi hokku-runous. Pelin japaninkielisellä ääniraidalla runoihin viitataan waka-runoina ja miekkaan nimellä tachi. Rituaalinen istuminen seiza-asennossa alkoi myöhemmin Edo-kaudella.

Pelissä näkyy saken valmistukseen käytettäviä puisia kioke-astioita, mutta todellisuudessa nämä ovat pelin tapahtuma-aikaa myöhäisemmältä ajalta. Myös muita saken valmistukseen käytettäviä asioita on otettu myöhemmältä ajalta mukaan peliin. Muita epätarkkuuksia ovat keväiset bambunversot, lehtien putoaminen kuten syksyllä sekä tietyt kukat, jotka kukkivat vain kesällä. Pelissä on romantisoitu näkemys, jossa on historiallisia ja kulttuurisia elementtejä tiivistettynä, eikä se ole dokumentti. Paikoitellen peli irtaantuu historiasta tarkoituksellisesti. Peli onkin saanut enemmän vaikutteita 1950-luvun japanilaisista samurai-elokuvista kuin historiakirjoista. Isoimpina vaikutteina on mainittu Akira Kurosawan ohjaama Seitsemän samuraita ja vuonna 2010 julkaistu 13 Assassins. Taiteellisesta näkökulmasta Kurosawan Ran on antanut pelille vaikutteita.

 Kehitys 
 Peli on ollut kehityksessä kolme ja puoli vuotta ennen esittelyä Paris Games Week 2017 -tapahtumassa, täten peli on ollut kehitteillä yhteensä melkein 7 vuotta. Sucker Punchin Chris Zimmermanin mukaan kehittäjät kävivät useita kertoja Tsushiman saarella, ja ääninäyttelijöillä oli valmentaja autenttisen vanhan japanin kielen puhumiseksi ja ”modernismien” välttämiseksi.

Kehittäjät kertoivat yhdeksi tavoitteekseen immersion, jotta taistelu ei tuntuisi ”nappien painamiselta” vaan siltä, kuin itse toimisi. Vaikein asia pelin kehittämisessä oli ehdottomasti taistelun toteuttaminen. Kehittäjien mukaan taistelumekaniikat oli ehdottoman tärkeää tehdä oikein. Ohjelmoijat, suunnittelijat ja animaattorit työskentelivät taistelun parissa jatkuvasti kuuden vuoden ajan ja tekivät siitä useita versioita useilla lähestymistavoilla. Taistelu on pelin keskiössä, ja sen on toimittava kaikissa tilanteissa.

Pelimoottorin kehityksestä vastannut Adrian Bentley kirjoitti tekstuurien ja polygoniverkkojen latauksen peliin. Toiminto alkoi tulevaisuuteen tähtäävänä sivuprojektina, joka valmistui juuri kun kehitysryhmä oli törmäämässä muistin loppumiseen kehityslaitteella kaiken sisällön lisäämisen vuoksi. Kehittäjien oli pidettävä taide tiiviinä, jotta se mahtuisi suorituskyvyn ja muistikapasiteetin rajoihin. Pelin latausajat ovat kehitysryhmän kovan työn ansiota. Jotkin latauskohdat on sijoitettu etukäteen tehtyjen kohtauksien taakse, jotka renderöidään pelimoottorissa. Lataus toimii hienojakoisesti, ja tieto sijoitetaan muistiin mahdollisimman vähällä määrällä latauksia. Tämä onnistuu vain, koska pelikonsolissa laitteisto ja muisti eivät muutu. Muistista tietoa voidaan käyttää missä sitä tarvitaan. Myös pelin estetiikka ja rauhalliset ympäristöt helpottivat kehittämistä. Kehityksen aikana havaittiin, että lataaminen oli niin nopeaa, etteivät pelaajat ehtineet lukea näytöllä olevia vihjeitä. Myöhemmin tauosta tehtiin pidempi, jotta tekstin ehtisi lukea. Kun pelaaja käyttää nopeaa siirtymistä () paikasta toiseen, peli lataa lähikuvassa tarvittavat tekstuurit vasta sen jälkeen, kun pelaaja on jo pelissä. Kehityksen alkuvaiheessa tekijät laskivat, että pelin mittakaavan vuoksi heidän aiemmin käyttämänsä tekniikka olisi vaatinut liikaa muistia ja levytilaa tai olisi tarkoittanut liian suuria rajoitteita taideryhmälle sisällön mahduttamiseksi peliin.

Kehittäjät ilmoittivat elokuussa 2020 Ghost of Tsushima: Legends -laajennuksen tulevan ilmaisena ladattavana sisältönä pelin omistajille. Lisäsisältö lisäsi peliin yhteistyöpelitilan kahdesta neljään pelaajalle, jotka voivat valita neljästä hahmoluokasta. Laajennus on julkaistu 16. lokakuuta 2020.

 Vastaanotto 
Peli on saanut V2.fi:n arvostelussa arvosanaksi täydet viisi tähteä viidestä.

Peli on saanut Famitsūn arvostelussa täydet 40/40 pistettä kolmantena länsimaalaisena pelinä.

Peli on saanut IGN:n arvostelussa arvosanaksi 9/10. Arvostelussa kehuttiin taistelumekanismia ja taitojen kehittymistä. Taitojen kehittymistä sanottiin miellyttäväksi, kun saa kyvyn torjua hyökkäyksen jota aiemmin ei voinut. Vaikeusastetta sanottiin aina sopivaksi riippumatta missä vaiheessa kampanjaa pelaaja on. Hiiviskelyä sanottiin vähemmän onnistuneeksi kuin miekka-vastaan-miekka -taistelua.

Yakuza-pelisarjasta vastaava Toshihiro Nagoshi on kehunut peliä. Nagoshi kehui myös peliin käytettyä valtavaa määrää tutkimusta. Kehuja saavat muun muassa liikkeenkaappauksen näyttelijöiden kasvonilmeet.

 Myynti 
Peli kuuluu Sonyn nopeiten myyviin uusiin pelisarjoihin PlayStation 4 -sukupolven aikana myyden yli 2,4 miljoonaa kappaletta kolmessa päivässä.
Marraskuussa 2020 uutisointiin pelin ylittäneen viiden miljoonan kappaleen rajapyykin. Heinäkuuhun 2022 mennessä peli oli myynyt lähes 10 miljoonaa kappaletta.

 Ääninäyttelijät 
Japaninkieliset ääninäyttelijät:

 Lähteet 

 Aiheesta muualla 



Luokka:Vuoden 2020 videopelit
Luokka:PlayStation 4 -pelit
Luokka:Toimintaseikkailupelit
Luokka:Avoimen pelimaailman pelit
Luokka:Yhdysvalloissa kehitetyt videopelit
Luokka:PlayStation 4 Pro -tehostetut pelit